АПРИЛСКОТО ВЪСТАНИЕ – 1876 г.

**Комитет на апостолите (Гюргевски комитет)**. През октомври и ноември 1875 г. в Гюргево се формира Комитет на апостолите, който до края на декември провежда няколко заседания и взема решение за ново въстание в България през пролетта на 1876 г. Изработен е по-подробен план, за да се постигне главната политическа цел – чрез едно масово надигане на българския народ и продължителна въоръжена отбрана срещу очаквано по-силния противник да се заставят Великите сили и най-вече Русия да се заемат с разрешаването на Българския въпрос.

За по-добрата организация на въстанието страната е разделена на няколко революционни окръга: Първи (Търновски) с главен апостол Стефан Стамболов и помощници Георги Измирлиев и Христо Караминков; Втори (Сливенски) с главен апостол Иларион Драгостинов и помощници Георги Икономов, Георги Обретенов и Стоил войвода; Трети (Врачански) с главен апостол Стоян Заимов и помощник Георги Апостолов; Четвърти (Пловдивски) с главен апостол Панайот Волов и помощник Георги Бенковски.

**Подготовка на въстанието**. В началото на 1876 г. започва трескава подготовка за предстоящата въоръжена борба. Апостолите успяват да възстановят и укрепят повечето комитети на ВРО. Привлечени са много местни дейци. Най-успешна е подготовката на въстанието в Четвърти окръг. Тук центърът се премества в Панагюрище. Във всички окръзи организаторите на въстанието срещат еднотипни трудности. Липсват достатъчно средства за оръжие и това намира отражение в оскъдния бунтовнически арсенал. Апостолите имат проблеми и в агитацията за повсеместно и общонародно въстание. Дребният български собственик – селянин, занаятчия, търговец – недоумява как ще се постигне победа над турската редовна войска. В навечерието на въстанието се пристъпва към организиране на регионални събрания. Първи се заемат с тази задача комитетите в Четвърти окръг, които провеждат събрание от 14 до 16 април 1876 г. в средногорската местност Оборище.

**Въстанието в Средногорието**. На 19 април в Копривщица пристигат няколко заптиета, за да арестуват Тодор Каблешков и други местни дейци. Революционният комитет решава да обяви въстанието преждевременно. Звънът на църковните камбани и изстрелът на Георги Тиханек възвестяват началото на бунта на 20 април 1876 г. Въстаниците в Копривщица превземат конака. Формирано е Привременно правителство, или Военен съвет. Апостолите се залавят с нелеката задача да разширят обсега на въстанието. Панайот Волов и Георги Икономов се отправят към Копривщица и Карлово, а Бенковски поема към селата на запад от Панагюрище с формирания конен отряд – „Хвърковатата чета”. Бунтът обхваща Средногорието, селищата по горното течение на р. Марица и северните склонове на Родопите.

След първоначалната изненада от масовото въстание османските власти пристъпват към организираното му потушаване. Освен поделения на редовната войска, към районите на бунта са насочени многохилядни башибозушки орди. Панагюрище е превзето на 30 април след тридневна героична съпротива. Подобна е съдбата и на въстаническия лагер на връх Еледжик в Средна гора. Повече от седмица продължава въстанието и в родопските селища.

В началото на май въстанието в Четвърти окръг претърпява поражение. Панайот Волов и Георги Икономов се удавят във водите на р. Янтра на път за Влашко, а Георги Бенковски намира смъртта си при засада в Тетевенския Балкан.

**Въстанието в Търновско**. Независимо от значителната подготовка, в градовете на *Първи Търновски окръг* въстанието не избухва. Бунтът в тази част на България намира израз в действията на няколко чети, в които сесъсредоточава въстаналото население.

Формиран е отряд от 192 души с войвода поп Харитон, подпомаган от Бачо Киро. Четата се отправя към планината, но е обградена в Дряновския манастир. В продължение на девет дни – от 29 април до 7 май, въстаниците успешно отбиват атаките на 11-хилядна редовна турска армия, но накрая манастирът е разрушен.

На 1 май 1876 г. габровските бунтовници формират чета начело с Цанко Дюстабанов и вдигат на масово въстание селата Батошево, Кръвеник и Ново село. Установена е временна власт, но силите са неравни и на 10-11 май съпротивата е сломена от многобройния противник.

**Провалите в Сливен и Враца**. Обявяването на въстанието във *Втори Сливенски окръг* се забавя. Разногласията между революционните дейци по тактически въпроси и бързите контрамерки на властите осуетяват възможността за решителен удар. Най-слаба е революционната активност в *Трети Врачански окръг*. Недостатъчното въоръжение и увеличеният контингент от турски войски разколебават ръководителите на комитета и те отлагат обявяването на въстанието за средата на май.